[pic] | EUROOPA ÜHENDUSTE KOMISJON |

Brüssel 23.1.2008

KOM(2008) 24 lõplik

2008/0012 (ACC)

Ettepanek:

NÕUKOGU OTSUS,

millega määratakse kindlaks ühenduse seisukoht WTO peanõukogus Ukraina Vabariigi ühinemise kohta Maailma Kaubandusorganisatsiooniga

(komisjoni esitatud)

SELETUSKIRI

Ülevaade Ukraina WTOga ühinemise tingimustest

I. SISSEJUHATUS

Maailma Kaubandusorganisatsiooni (WTO) liikmete ja Ukraina Vabariigi vahelised läbirääkimised, mis käsitlevad Ukraina WTOga ühinemise tingimusi, on jõudnud lõppjärku. Nimetatud läbirääkimised algasid pärast seda, kui Ukraina esitas 1993. aastal liikmekssaamise taotluse, ning kestsid 14 aastat. Enne kui EL saab Ukraina liikmesust ametlikult toetada, peab nõukogu ühinemistingimused oma otsusega heaks kiitma.

Järgnevalt on esitatud ühinemistingimuste kokkuvõte.

II. UKRAINA WTO-GA ÜHINEMISE TINGIMUSED SEKTORITE KAUPA

Tööstuskaubad

Ukraina esialgne seotud tollimaksumäär on keskmiselt 4,91 %, seda vähendatakse 4,81 %-ni (lõplik seotud tollimaksumäär). Üleminekuperioodi ühest kuni viie aastani kohaldatakse ainult 226 tariifirea suhtes. Seega on keskmine üleminekuaeg 0,05 aastat. Ainult 71 % tariifiridade suhtes kohaldatakse 15 % või kõrgemat tollimaksumäära. Viie tariifirea puhul jääb tollimaksumäär kõrgeimale tasandile (25 %). Kõik tariifid on seotud.

Sektorispetsiifilised algatused: infotehnoloogiatoodete, paberi, meditsiiniseadmete, mööbli ja mänguasjade tollimaksud kaotatakse; muudes sektorites alandatakse tollimaksu alla 1 % taseme (põllumajandusseadmed 0,71 %, ehitusseadmed 0,35 %, teras (MSA) 0,22 % ja ravimid 0,05 %). Keemiatoodete ühtlustatud tollimaksumäär jääb 5,32 % tasemele.

Masinate ja seadmete puhul (ELile kõige olulisemad valdkonnad) on tollimaksumäär 5,33 %. Sõidukite ja nende osade suhtes kehtib 7,97 %-line tollimaksumäär.

Põllumajandustooted

Põllumajandustoodete esialgne seotud tollimaksumäär on keskmiselt 11,05 % ning seda vähendatakse 10,61 %-ni. Põllumajandussektoris kehtib üleminekuperiood (2 aastat) ainult 20 tariifirea suhtes. Kõrgeim tollimaksumäär on kehtestatud päevalilleõlile (30 %) ja suhkrule (50 %).

Teenused

Ukraina võtab kohustuse lubada kodumaiste ja välismaiste teenusepakkujate vahelist konkurentsi peaaegu kõikides sektorites ja allsektorites, avades seega uusi võimalusi nii Ukraina majandusele kui ka ELile, mis on maailma juhtiv eksportija kõnealuses valdkonnas.

Välismaiste teenustepakkujate suhtes puuduvad igasugused koguselised ja diskrimineerivad piirangud järgmistes tähtsamates teenustevaldkondades:

- erialateenused

- enamik ettevõtlusteenuseid

- posti- ja kulleriteenused, välja arvatud valdkondades, mille suhtes kehtib riiklik monopol

- telekommunikatsiooniteenused

- ehitusteenused

- turustusteenused

- keskkonnateenused

- turismiteenused

- enamik finantsteenuseid

- enamik transporditeenuseid, sh torutransport

Nende väheste sektorite hulka, mille osas Ukraina kohustusi ei võta, kuuluvad uurimis- ja turvateenused, audiovisuaalteenused, kosmosetransport ning mere- ja raudteetranspordiga seotud puksiir- ja tõukurteenused. Reisijate ja kauba raudteeveo puhul on kohustused seotud üksnes kõnealuste teenuste tarbimisega välisriigis. Kindlustusteenuste osas säilitab Ukraina sarnaselt teiste WTO liikmetega piirangud piiriülestele tarnetele ning lubab otseste filiaalide avamist (säilitades siiski mõned piirangud) alles pärast viie aasta möödumist WTOga ühinemisest.

Ühinemisprotokolliga võetud kohustused

Ühinemisprotsessi viimases, mitmepoolses etapis püüdsid WTO liikmed koos tagada Ukraina kaubandusseaduste ja -institutsioonide põhimõttelist vastavust WTO eeskirjadele ja kokkulepetele, pannes need kirja ühinemisprotokolli ja töörühma aruandesse. ELi seisukohast on eriti tähtsad järgmised küsimused:

Hinnakujunduspoliitika

Ukraina on võtnud kohustuse mitte kehtestada kohustuslikku miinimumhinna nõuet ühegi imporditava toote suhtes. Ühinemise järel kohaldatakse nii kaupade riigisiseste vedude kui ka kaupade impordi, ekspordi ja transiitveo puhul kõiki raudteeveomakse võrdse kohtlemise põhimõtte alusel.

Alkoholi litsentsitasu

Ukraina on muutnud õigusakte, et viia alkohoolsete jookide ja tubaka impordi- ja ekspordilitsentside lõivud tasemele 780 UAH (104 EUR), mis vastab selle tasu eest saadud teenusele ning on seega kooskõlas GATT 1994 artikliga VIII. Ukraina on võtnud kohustuse alates ühinemise kuupäevast seda taset säilitada.

Riigisiseste maksude kohaldamine impordi suhtes

Ukraina on muutnud õigusakte, et kaotada importalkoholi suhtes diskrimineeriv aktsiisimaksuga maksustamine. Peale selle on kaotatud laevaehitusele, auto- ja lennukitööstusele antud käibemaksuvabastused. Ukraina on võtnud kohustuse nimetatud olukorda säilitada ning ühinemise järel kohaldada riigisiseseid makse kooskõlas WTO eeskirjadega.

Impordilitsentside süsteem

Ukraina on muutnud õigusakte, et viia impordilitsentside menetlemine kooskõlla WTO eeskirjadega, sh sealhulgas impordilitsentside protseduuride lepinguga. Enamik selle valdkonna WTO eeskirjade sätteid on siseriiklikku õigusesse juba üle võetud ning vähesed ülejäänud sätted võetakse vastu ühinemisel.

Tolliväärtuse määramine

Ukraina on võtnud kohustuse ühinemise järel kohaldada tolliväärtuse määramist käsitlevaid WTO eeskirjade sätteid. Ukraina ei kohalda mingeid võrdlus- ega miinimumhindu ega fikseeritud hindamiskavasid impordi hindamiseks ning kõik kasutatavad hindamismeetodid on kooskõlas WTO lepinguga GATT 1994 artikli VII rakendamise kohta.

Ekspordimaksud

Ukraina on võtnud kohustuse viie kuni kaheksa aasta jooksul järk-järgult märgatavalt vähendada vanametalli, toornahkade, elusloomade ja õliseemnete suhtes kohaldatavaid ekspordimakse. Vähendamise ajakava ja vähendatud maksumäärad kinnitatakse ühinemise järel.

Subsiidiumid

Ukraina on muutnud õigusakte, et kaotada kõik WTO eeskirjadega vastuolus olevad subsiidiumid, mida anti auto-, laevaehitus- ja lennukitööstusele. Lisaks on Ukraina võtnud kohustuse tulevikus selliseid subsiidiume mitte anda. Ukraina esitab ühinemise kuupäevaks WTOle subsiidiume käsitleva teatise.

Transiit

Ukraina kohaldab ühinemise järel kõiki kaupade (sh energia) transiiti ning kaupade transiitveo makse käsitlevaid seadusi, määrusi ja muid meetmeid kooskõlas GATT 1994 artikliga V ja WTO lepingu muude asjakohaste sätetega.

Intellektuaalomandi õigused

Kooskõlas TRIPS-lepingu artikliga 17 tagab Ukraina teatavatel tingimustel geograafiliste tähiste ja varasemate kaubamärkide kooskehtivuse. Ukraina tagab WTO liikmesriikide kodanikele samasuguse geograafiliste tähistega seotud õiguste kaitse kui on Ukraina kodanikel. Ravimite puhul tagab Ukraina andmete kaitse viieks aastaks ning põllumajanduskemikaalide puhul kümneks aastaks. Intellektuaalomandi õiguste jõustamise osas on Ukraina võtnud ulatuslikke kohustusi, mis vastavad asjaomase EÜ direktiivi sätetele.

III. SOOVITUS

Esitades Ukraina Vabariigi WTOga ühinemise tingimused nõukogule heakskiitmiseks, on komisjon seisukohal, et nimetatud tingimused moodustavad tasakaalustatud, kuid samas ambitsioonika kogumi turu avamisega seotud kohustustest, mis toovad märkimisväärset kasu nii Ukrainale kui ka tema WTO partneritele.

2008/0012 (ACC)

Ettepanek:

NÕUKOGU OTSUS,

millega määratakse kindlaks ühenduse seisukoht WTO peanõukogus Ukraina Vabariigi ühinemise kohta Maailma Kaubandusorganisatsiooniga

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 133 lõikeid 1 ja 5 koos artikli 300 lõike 2 teise lõiguga,

võttes arvesse komisjoni ettepanekut

ning arvestades järgmist:

(1) 20. novembril 1993. aastal esitas Ukraina Vabariigi valitsus Maailma Kaubandusorganisatsiooni (WTO) asutamislepingu XII artikli kohaselt taotluse nimetatud lepinguga ühinemiseks.

(2) 17. detsembril 1993. aastal moodustati Ukraina ühinemist käsitlev töörühm, et jõuda kokkuleppele ühinemistingimuste osas, mis oleksid vastuvõetavad nii Ukraina Vabariigile kui ka kõigile WTO liikmetele.

(3) Komisjon pidas ühenduse nimel läbirääkimisi mitmete Ukraina võetavate, ühenduse seisukohast eriti oluliste turu avamisega seotud kohustuste üle, mis esitati Ukraina Vabariigi ja komisjoni läbirääkijate vahel 17. märtsil 2003 kokkulepitud memorandumis.

(4) Nimetatud kohustused on nüüd kirja pandud Ukraina Vabariigi WTOga ühinemise protokolli.

(5) Ühinemisel WTOga on eeldatavasti positiivne ja kestev mõju Ukraina Vabariigi majandusreformidele ja jätkusuutlikule arengule.

(6) Seepärast tuleks ühinemisprotokoll heaks kiita.

(7) WTO asutamislepingu XII artiklis on sätestatud, et ühinemistingimustes lepivad kokku ühinev riik ja WTO ning WTO poolt kiidab ühinemistingimused heaks WTO ministrite konverents. WTO asutamislepingu IV artikli lõikes 2 on sätestatud, et ministrite konverentsi istungite vaheaegadel täidab selle ülesandeid peanõukogu.

(8) Seepärast tuleb määrata kindlaks ühenduse seisukoht peanõukogus,

ON TEINUD JÄRGMISE OTSUSE:

Ainus artikkel

1. Ühendus võtab WTO peanõukogus seisukoha, et Ukraina Vabariigi ühinemine WTOga tuleb heaks kiita.

2. Kõnealuse seisukoha esitab ühenduse nimel komisjon.

Brüssel, […]

Nõukogu nimel

eesistuja

[…]